CELEX: 32010D0580
Language: sk
Date: 2010-09-27 00:00:00
Title: 2010/580/EÚ: Vykonávacie rozhodnutie Rady z  27. septembra 2010 , ktorým sa Holandskému kráľovstvu povoľuje uplatňovať opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty

30.9.2010   
            
            
               SK
            
            
               Úradný vestník Európskej únie
            
            
               L 256/22
            
         VYKONÁVACIE ROZHODNUTIE RADY
   z 27. septembra 2010,
   ktorým sa Holandskému kráľovstvu povoľuje uplatňovať opatrenie odchyľujúce sa od článku 193 smernice 2006/112/ES o spoločnom systéme dane z pridanej hodnoty
   (Iba holandské znenie je autentické)
   (2010/580/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 291 ods. 2,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Listom, ktorý Generálny sekretariát Komisie zaevidoval 29. januára 2010, Holandské kráľovstvo požiadalo o povolenie uplatňovať osobitné daňové opatrenia v konfekčnom odevnom priemysle, ako bolo predtým dočasne povolené rozhodnutím 2007/740/ES (2).
            
         
               (2)
            
            
               V súlade s článkom 395 ods. 2 smernice 2006/112/ES Komisia informovala listom z 25. februára 2010 ostatné členské štáty o tejto žiadosti Holandského kráľovstva. Listom z 2. marca 2010 Komisia oznámila Holandskému kráľovstvu, že má k dispozícii všetky informácie potrebné na posúdenie žiadosti.
            
         
               (3)
            
            
               Úpravou by sa Holandskému kráľovstvu malo povoliť uplatňovať v konfekčnom odevnom priemysle režim, pri ktorom sa subdodávateľova povinnosť zaplatiť daňovým orgánom DPH prenáša zo subdodávateľa na odevný podnik (dodávateľa). Išlo by o prenesenie daňovej povinnosti, ktoré by bolo obmedzené na operácie uskutočňujúce sa mimo koncové stupne obchodného reťazca, teda na subjekty predávajúce konfekčné odevy konečným spotrebiteľom by sa tento režim nevzťahoval. Cieľom tohoto mechanizmu je boj proti konkrétnemu druhu podvodov na domácom výrobnom trhu.
            
         
               (4)
            
            
               Takéto úpravy sa v minulosti ukázali ako účinné preventívne opatrenie v odvetví, kde je výber DPH sťažený pre problémy s identifikáciou subdodávateľov a kontrolovaním ich činností. Požadované opatrenie by sa teda malo považovať za opatrenie na predchádzanie určitým druhom daňových únikov v konfekčnom odevnom priemysle.
            
         
               (5)
            
            
               Miesto výroby konfekčných odevov je ovplyvnené nízkymi pracovnými nákladmi. Subdodávatelia sa ľahko premiestňujú z jednej krajiny do druhej. Preto sa v rozhodnutí 2007/740/ES žiadalo, aby Holandské kráľovstvo monitorovalo a vyhodnocovalo vplyv týchto faktorov na účinnosť odchýlky a aby do 31. júla 2009 predložilo Komisii správu.
            
         
               (6)
            
            
               Z tejto správy vyplynulo, že výskyt úniku daní sa výrazne zmenšil a že počet firiem s konfekčnými odevmi, ktoré sú oprávnené na tento mechanizmus prenesenia daňovej povinnosti podľa rozhodnutia 2007/740/ES, ako výsledok vývoja opatrenia o výnimke a medzinárodného trhu, stabilne klesá. Do sektora konfekčných odevov v Holandskom kráľovstve sa preto postupne vracia stabilita.
            
         
               (7)
            
            
               Aby sa tento proces dokončil, Holandské kráľovstvo požiadalo o predĺženie opatrenia na obmedzené obdobie a zároveň oznámilo, že konečné rozhodnutie týkajúce sa možného zrušenia opatrenia bude prijaté v roku 2011. Bolo by preto vhodné, aby sa naďalej uplatňovala odchýlka do 31. decembra 2012.
            
         
               (8)
            
            
               V prípade, že Holandské kráľovstvo bude považovať za nutné predĺžiť odchyľujúce sa opatrenie na obdobie po roku 2012, malo by Komisii do 1. apríla 2012 zaslať novú hodnotiacu správu spolu so žiadosťou o výnimku.
            
         
               (9)
            
            
               Odchýlka nebude mať nepriaznivý vplyv na vlastné zdroje Európskej únie pochádzajúce z dane z pridanej hodnoty, ani nemá vplyv na výšku účtovanej DPH v konečnej fáze spotreby,
            
         PRIJALA TOTO ROZHODNUTIE:
   Článok 1
   Holandskému kráľovstvu sa odchylne od článku 193 smernice 2006/112/ES povoľuje uplatňovať v konfekčnom odevnom priemysle do 31. decembra 2012 režim, pri ktorom sa subdodávateľova povinnosť zaplatiť daňovým orgánom DPH prenáša zo subdodávateľa na odevný podnik (dodávateľa).
   Článok 2
   Spolu s ďalšou žiadosťou o predĺženie opatrenia na obdobie po roku 2012 Holandské kráľovstvo predloží správu zameranú predovšetkým na účinnosť opatrenia a iné dôkazy o premiestnení subdodávateľov v konfekčnom odevnom priemysle do iných krajín a zašle ju najneskôr 1. apríla 2012.
   Článok 3
   Toto rozhodnutie nadobúda účinnosť dňom jeho oznámenia.
   Uplatňuje sa od 1. januára 2010.
   Článok 4
   Toto rozhodnutie je určené Holandskému kráľovstvu.
   
      V Bruseli 27. septembra 2010
      
         
            Za Radu
         
         
            predseda
         
         K. PEETERS
      
   
   
      (1)  Ú. v. EÚ L 347, 11.12.2006, s. 1.
   
      (2)  Rozhodnutie Rady z 13. novembra 2007, ktorým sa Holandské kráľovstvo oprávňuje na ďalšie uplatňovanie opatrenia odchyľujúceho sa od článku 193 smernice 2006/112/ES o spoločnom systéme dane z pridanej hodnoty (Ú. v. EÚ L 300, 17.11.2007, s. 71.)